da da da ro da da da sv da da ro da da da da da da da da da da da da da da da da da da da da da da da sv da da da da da da da da da da da da da da da da da da da da da da da da it da fr da da da da da da da da en da da da ca da da ro da da da sv da sl da en nb da da
Uegnet for børn i alderen 7-11 år | Din Digitale Vejviser
Bliv klogere på dit barns digitale liv
De ucensurerede sider på nettet
Tidligere kunne børn få øje på pornoblade på tankstationens hylder eller risikere at se et glimt af en voldelig film i tv efter sengetid. I dag er pornobladene fjernet fra børnehøjde på tankstationen og i stedet rykket ind på internettets uendelige hylder, og voldsfilm kan ucensureret streames døgnet rundt. Eksplicitte billeder og film kan skade, og det grimme sprog kan smitte.
I dette tema lærer du:
Hvordan du håndterer risikoen for, at dit barn støder på voldelige eller seksuelle hjemmesider og hårdt sprog.
Hvordan du hjælper dit barn med at færdes sikkert på internettet.
Min søn sad en dag og så en hjemmelavet film på YouTube om et computerspil, han spiller. I filmen var der pludselig én, som sagde noget med en 'voldtægt'. Det ved min søn slet ikke, hvad er. Jeg frygter, at tonen på nettet vil overrumple ham.
Du kan ikke holde din søn for øjnene, hver gang en busreklame med et par bare bryster suser forbi. Men du har muligheden for at tale med ham om, hvad han ser i det offentlige rum, når I bevæger jer rundt sammen.
Online findes langt mere eksplicit seksuelt og voldeligt materiale end i det offentlige rum, og mange børn er alene i mødet med det. Ucensurerede hjemmesider med eksempelvis voldelige billeder eller seksuelt indhold kan for især mindre børn virke grænseoverskridende og gøre dem utrygge.
Men hvordan kan man så som forældre hjælpe sit barn?
At se porno kan være en meget ubehagelig oplevelse for mindre børn, fordi de oplever voksne kroppe i en uvant sammenhæng.
Børn kan opleve porno som overgrebssituationer og kan have svært ved at glemme det, hvis ikke de får talt med en voksen om oplevelsen
Blindgyder og rette vej
Dit barn vil på et eller andet tidspunkt støde på grænseoverskridende billeder, videoer eller tekst på nettet. For du kan ikke forbyde eller filtrere alt indhold væk, der er uegnet for børn.
Hvis dit barn ikke får talt med nogen om oplevelserne, kan de være svære at slippe igen. Mange børn føler desværre, at de ikke kan gå til deres forældre af frygt for ballade.
Men der er ingen grund til at true med skældud, for pornografisk indhold kan poppe op i en reklame, når man mindst venter det. Usikre stavere kan ved en fejl indtaste et uheldigt ord i søgefeltet. Eller et voldeligt YouTube-klip kan blive foreslået lige efter et uskyldigt.
Det kan også være, at dit barn har opsøgt det eksplicitte indhold med vilje. Børn har en helt naturlig nysgerrighed, som kan føre dem mange steder hen. Det bør du ikke tage afstand fra, men tale med dit barn om.
Ifølge Børnerådet har 47 procent af elever i 7. klasse oplevet noget på nettet, som de ikke brød sig om. En tredjedel har ikke talt med nogen om oplevelsen.
Gode råd til at håndtere online indhold, der er uegnet for børn:
Sig det, som det er
Tal om, at man kan støde på billeder, videoer eller sprog, som man synes, er ubehagelige og svære at glemme. Du skal ikke komme med udpenslende eksempler på, hvilke grumme ting internettet gemmer på. Sig i stedet, at barnet bedst selv kan mærke, når det ser noget, det ikke bryder sig om, og at det så skal huske at tale med en voksen.
Det er oplagt, at du er sammen med dit barn på nettet for at undgå det uegnede indhold. Nogle stempler onlinetid som spildtid. Gør det i stedet til kvalitetstid: Naviger sammen rundt i onlinejunglen og find frem til spil og apps, som er sjove og lærerige for dit barn (og måske også for dig?).
Børn kan godt lide at lave aktiviteter sammen med deres forældre. Hvis du baner vejen for fælles onlinetid og en åben dialog om nettets både positive og negative sider, vil du øge chancerne for, at dit barn også i teenagealderen vil komme til dig, hvis det oplever noget ubehageligt.
Engang imellem er grænser dog en nødvendighed. Hvis dit barn er interesseret i film, spil eller andet, som ikke er egnet for mindre børn, kan du forklare, at aldersgrænserne bliver sat med god grund. Men husk at følge forbuddet op af et alternativ – for eksempel et spil eller en film i samme genre, men som er egnet til dit barns modenhed.
Når det kommer til groft sprog, så vær først og fremmest det gode eksempel for dit barn. Tænk over, hvordan du selv kommunikerer med andre – både offline og online. Børn kopierer i høj grad deres forældre, så det vil ikke hjælpe at forbyde bandeord, hvis du selv bander fra tid til anden.
Hvis I sammen støder på filmklip eller tekster med upassende sprogbrug, så tal om, at modtageren nok er blevet ked af det, og at man skal tænke sig om, før man taler og skriver for ikke at gøre andre kede af det.
Du kan læse mere om, hvordan du ruster dit barn til at holde en god tone på nettet i temaet om konflikter på nettet.
Sådan kan du begynde samtalen
'Nogle gange kan man se eller høre noget på mobilen eller computeren, som man synes er uhyggeligt eller klamt, og som det kan være svært at glemme bagefter. Så skal man sige det til en voksen, så man ikke er alene med det.'
'Der findes nogle ting på internettet, som ikke er beregnet for børn. Men der findes også en masse gode ting til børn.'
'Det er dig selv, der kan mærke, hvilke ting der ikke er rare for dig at se eller høre på.'
'Har du lyst til at vise mig, hvordan man spiller det der spil?'
'Man kan godt møde nogen på nettet, som driller og siger dumme ting. Hvis du oplever noget i spillet eller chatten, som du får det dårligt over eller bliver ked af, så sig det til mig. For det er ikke i orden at sige grimme ting til hinanden – heller ikke på nettet.'
'Du er nødt til at vente med at se den her film, til du er blevet ældre. Men vi kan se den her sammen i stedet for.'
'Det er da ikke særlig rart at høre på, at nogen taler til hinanden på den måde. Lad os se noget andet i stedet for.'
Som forælder er det dit ansvar at sætte dig ind i betingelser og vilkår, før dit barn registrerer sig på onlinespil eller sociale netværk. På den måde kan du beskytte dit barn mod indhold, som ikke er tiltænkt mindre børn.
Populære sociale netværk som Facebook, Instagram og Twitter har en aldersgrænse på 13 år. Selvom en del danske børn under 13 år får lov til at få en profil på Facebook af deres forældre, kan det diskuteres, hvad et barn under 10 år får ud af at have en Facebook-profil. Et godt alternativ til børn under 13 år er netværket Momio, som populært kaldes 'Facebook til børn'. Sæt dig ind i de populære sociale medier, og vurdér, om dit barn vil have glæde af dem, eller om det skal vente lidt endnu med at oprette en profil.
For de allermindste børn er det en god idé, at du som forælder sætter dig ind i hvilke apps og spil, som er egnet til dit barns aldersgruppe. Hvis du sætter en 2-årig til at spille et spil, som er målrettet 5-årige, kan det blive en kilde til stor frustration for dit barn.
I denne artikel på tv2.dk kan du læse om, hvordan du kan lave indstillinger, der beskytter mod, at dit barn henter uønskede apps.
Mere om børns digitale liv
Sådan ruster du dit barn bedst muligt mod farlige fremmede på internettet.
Hjælp dit barn med at sætte grænser for, hvad man bør dele på sociale medier og i spilchats.
SletDet - rådgivning til unge
Konflikter og mobning på nettet
Få styr på dit barns gaming
Mere fra Red Barnet
Spørgsmål fra unge - og vores svar